Instructorii auto independenţi din Buzău au protestat astăzi pe străzile oraşului! Ei acuză Ministerul Transporturilor că le interzice dreptul la muncă şi cer anularea unui ordin al ministrului Transporturilor, care îi obligă să lucreze în regim de şcoală de şoferi şi să aibă cinci angajaţi, dar şi sediu propriu. Totodată, instructorii auto independenţi sunt obligaţi să îşi monteze pe maşini camere video pentru înregistrarea pregătirii cursanţilor, o achiziţie destul de costisitoare.

Conform unui ordin emis în urmă cu patru ani de Ministerul Transporturilor, de la 1 septembrie 2017, instructorii auto care funcţionează în regim de Persoană Fizică Autorizată vor fi obligaţi să angajeze un profesor de legislaţie rutieră, un expert-contabil, un medic care să le predea elevilor cursurile de prim-ajutor, un inginer mecanic, care să predea orele de cunoaştere a autovehiculului şi o persoană care să se ocupe de munca de secretariat. În plus, ordinul îi obligă să aibă propria sală de pregătire teoretică şi instruire practică a elevilor. Toate aceste solicitări sunt însă contestate vehement de instructorii auto independenţi din toată țara. Astăzi, aproximativ 100 de instructori auto independenți din județul Buzău au organizat un marș pe străzăile orașului în semn de protest față de modificările legislative care, spun ei, practic le ia pâinea de pe masă câtorva mii de familii.

Potrivit aceluiași ordin al ministrului Transporturilor, instructorii auto independenți vor fi obligați, de luna viitoare, să își monteze pe mașini cameră video pentru înregistrarea pregătirii cursanților, o achiziție destul de costisitoare. Protestatarii consideră că noile reglementări sunt menite să îi scoată de pe piață pe instructorii care funcționează pe bază de PFA, făcând astfel jocul marilor școli de șoferi din țară.

La nivel național, în evidențele Ministerului Transporturilor sunt înregistrați aproximativ 5.000 de instructori auto independenți.